Nuŋtsɔ lɛ Gbɛkɛ Niyeli yɛ Nisan 14 | Yesu Wala Shihilɛ\nMATEO 26:21-29 MARKO 14:18-25 LUKA 22:19-23 YOHANE 13:18-30\nANA AKƐ YUDA JI MƆ NI BAATSƆƆ ESƐƐ GBƐ\nYESU TO KAIMƆ NIYELI KO SHISHI\nEtsɛko tsɔ ni Yesu fɔ ebɔfoi lɛ anaji ahe ni ekɛtsɔɔ amɛ akɛ esa akɛ amɛba amɛhe shi. Agbɛnɛ, nakai gbɛkɛ lɛ nɔŋŋ, eeenyɛ efee akɛ be ni aye Hehoo niyenii lɛ atã lɛ, etsɛ David gbalɛ wiemɔi nɛɛ ayisɛɛ ekɛɛ: “Mi diɛŋtsɛ mishieŋtsɛ po ni miheɔ lɛ miyeɔ, mɔ ni yeɔ midɛŋ ŋmaa lɛ, efã enane eshi mi.” No sɛɛ lɛ ekɛɛ amɛ akɛ: “Nyɛteŋ mɔ kome baajie mi ehã.”​—Lala 41:10; Yohane 13:18, 21.\nBɔfoi lɛ kwɛkwɛɛ amɛhiɛiaŋ ni amɛteŋ mɔ fɛɛ mɔ bi akɛ: “Nuŋtsɔ, mi ni lo?” Yuda Iskariot hu bi nakai nɔŋŋ. Petro kɛɛ Yohane ni ta Yesu masɛi kpaakpa yɛ okpɔlɔ lɛ he lɛ koni ebi Yesu mɔ ni he ni ewieɔ lɛ. No hewɔ lɛ, Yohane ho kpasa Yesu tsitsi ni ebi Yesu akɛ: “Nuŋtsɔ, namɔ ni?”​—Mateo 26:22; Yohane 13:25.\nYesu hã hetoo akɛ: “Lɛ ji mɔ ni maŋɔ aboloo kuku matsɔ mli mahã lɛ lɛ.” No hewɔ lɛ be ni Yesu kɛ aboloo lɛ tsɔ mli lɛ, eŋɔ ehã Yuda ekɛɛ: “Gbɔmɔ Bi lɛ miishi kɛmiiya taakɛ aŋma yɛ ehe lɛ moŋ, shi kpoo hã nakai mɔ ni abaatsɔ enɔ ajie gbɔmɔ Bi lɛ ahã lɛ! Afɔɔɔ nakai mɔ lɛ moŋ kulɛ, ehi hã lɛ.” (Yohane 13:26; Mateo 26:24) Kɛkɛ ni Satan bote Yuda mli. Nuu nɛɛ ni efite momo lɛ ŋmɛɛ ehe ni Abonsam kɛ lɛ tsu nii, ni no hã ebatsɔ “hiɛkpatamɔ bi lɛ.”​—Yohane 6:64, 70; 12:4; 17:12.\nYesu kɛɛ Yuda akɛ: “Nɔ ni ofeɔ lɛ, feemɔ lɛ mramra.” Bɔfoi krokomɛi lɛ susu akɛ, akɛni Yuda ji mɔ ni hiɛɔ shika adeka lɛ hewɔ lɛ, aakɛɛ lɛ akɛ: “‘Yaahé nibii ni he hiaa wɔ lɛ oto gbi jurɔ lɛ’ aloo akɛ, eŋɔ nɔ ko ehã ohiafoi lɛ.” (Yohane 13:27-30) No najiaŋ lɛ, Yuda tee koni eyatsɔɔ Yesu sɛɛ gbɛ.\nYɛ gbɛkɛ ni amɛye Hehoo lɛ nɔŋŋ mli lɛ, Yesu to niyeli kroko ni yɔɔ srɔto kwraa he gbɛjianɔ. Ekɔ aboloo, eda shi, ekumɔ mli, ni ekɛhã ebɔfoi lɛ akɛ amɛye. Ekɛɛ amɛ akɛ: “Enɛ damɔ shi kɛhã migbɔmɔtso, ni abaaŋɔ ahã yɛ nyɛhewɔ lɛ. Nyɛyaa nɔ nyɛfea enɛ kɛkaia mi.” (Luka 22:19) Ekɛ aboloo lɛ hã bɔfoi lɛ ekomekomei ni amɛye.\nAgbɛnɛ, Yesu wó kpulu kɛ emli wein lɛ, eda shi ni ekɛhã amɛ. Be ni amɛteŋ mɔ fɛɛ mɔ enu kpulu lɛ naa sɛɛ lɛ, Yesu kɛɛ amɛ akɛ: “Kpulu nɛɛ damɔ shi kɛhã kpaŋmɔ hee lɛ ni damɔ milá ni abaafɔse ashwie shi ahã nyɛ lɛ nɔ lɛ.”​—Luka 22:20.\nNo hewɔ lɛ, Yesu to egbele lɛ kaimɔ lɛ shishi koni daa afi kɛ́ shɛ Nisan 14 lɛ esɛɛnyiɛlɔi lɛ aye. Enɛ baahã bɔfoi lɛ akai nɔ ni Yesu kɛ e-Tsɛ efee koni adesai ni yɔɔ hemɔkɛyeli lɛ anyɛ aje esha kɛ gbele fɔbuu lɛ mli. Eyɛ mli akɛ Hehoo lɛ hã Yudafoi lɛ kai kpɔ̃mɔ ni akpɔ̃ amɛ kɛjɛ Ejipt lɛ moŋ, shi Yesu gbele lɛ kaimɔ lɛ tsɔɔ kpɔmɔ diɛŋtsɛ ni adesai fɛɛ ni jieɔ hemɔkɛyeli kpo lɛ baaná.\nYesu kɛɛ abaafɔse elá “ashwie shi ahã mɛi babaoo kɛhã eshaifaa.” Akɛ bɔfoi anɔkwafoi lɛ kɛ mɛi krokomɛi ni tamɔ amɛ lɛ ahe eshai baafa amɛ. Amɛji mɛi ni kɛ lɛ baaye nɔ yɛ e-Tsɛ Maŋtsɛyeli lɛ mli.​—Mateo 26:28, 29.\nMɛɛ Biblia mli gbalɛ ni kɔɔ shieŋtsɛ he Yesu tsɛ yisɛɛ? Te etsɔɔ mli ehã tɛŋŋ?\nMɛni Yesu kɛɛ Yuda akɛ efee? Shi te ebɔfoi krokomɛi lɛ nu nɔ ni Yesu kɛɛ Yuda lɛ shishi amɛhã tɛŋŋ?\nMɛni Yesu to shishi? Mɛɛ yiŋtoo hewɔ eto shishi?\nKɛmaje Mɔ Ko Kɛmaje Mɔ Ko Nuŋtsɔ lɛ Gbɛkɛ Niyeli Lɛ\njy yitso 117 bf. 270-271